《德清宰俞居安自画渊明图》
宋代·王当

门无车马喧，迳有松菊阴。
前窗面清泚，后户依嵚岑。
就使世俗面，犹足写幽深。
况今令尹贤，洞照先哲心。
出处异轨辙，丘壑同胸襟。
予知淡笔墨，良似无弦琴。
先生如明月，莹洁照古今。
形模或能写，光彩讵可临。
寥寥千古意，当向笔下寻。
人心去典午，朝柄归卯金。
岂无康济心，且赋归来吟。
天生卓荦姿，岂是甘山林。
当今急英贤，四海待商霖。
勉哉就功名，枯槁不足钦。

作者简介：宋眉州眉山人，字子思。幼好学，博览古今，所取唯王佐大略。举进士不中，遂著《春秋列国名臣传》，人竞传之。哲宗元祐六年，苏辙以贤良方正荐，廷对慷慨，不避权贵。调龙游尉。蔡京入相，不复仕。卒年七十二。传《易》与《春秋》，有《经旨》、《史论》、《兵书》。